Andrassy, Ľubomír, predseda Najvyššieho kontrolného úradu SR (2023-12-20):
Ďakujem veľmi pekne, pán podpredseda. Pán predsedajúci, vážené panie poslankyne, páni poslanci, dovoľte, aby som v krátkosti uviedol stanovisko Najvyššieho kontrolného úradu, ktoré máte k dispozícii a v ktorom oveľa obšírnejšie sa vyjadrujeme k predloženému návrhu štátneho rozpočtu pre budúci rok. Predložený návrh rozpočtu podľa nášho názoru podporuje ekonomický rast v roku 2024, a to aj na úkor vyššieho deficitu verejnej správy, ktorý sa priblíži až k úrovni 6 % hrubého domáceho produktu. Na príjmovej stránke rozpočtu vláda počíta so sumou 22,7 mld. eur a výdavky štátu sú rozpočtované na sumu 30,3 mld. Budúcoročný deficit, ktorý je v číselnom vyjadrení na úrovni 7,6 mld. eur by mal byť o 0,5 % nižší, ako je predpokladaná jeho úroveň v závere tohto kalendárneho roka. Tento rok by sa tento deficit mal dostať až na úroveň 8,3 mld. eur. Rast deficitu verejnej správy sa prejaví v celkovom dlhu štátu, ktorý sa medziročne navýši z 57,8 % až na úroveň 58,3 % HDP, a tak bude atakovať celkovú výšku dlhu štátu na úrovni 76,6 mld. eur. Rast HDP na úrovni 2,7 % však môže mať pozitívny vplyv na rast zamestnanosti, a to až približne o 0,4 % a miera nezamestnanosti by sa na Slovensku v budúcom roku mohla dostať na historicky najnižšiu úroveň, a to je úroveň 5,4 %. Najvyšší kontrolný úrad vníma pozitívne trend znižovania deficitu verejnej správy a verejných financií v rozpočte na roky 2025 až roky 2026. Celkový deficit verejnej správy sa odhaduje v roku 2025 na úrovni 5 % HDP a o rok neskôr by mal byť na úrovni 4 %. Aj napriek uvedenej snahe vlády v znižovaní deficitu verejnej správy Slovensko v roku 2026 nedosiahne optimálne kritériá vyplývajúce zo zákona o rozpočtovej zodpovednosti. Najvyšší kontrolný úrad vo svojom stanovisku poukazuje aj na nejednoznačnosť zákona o rozpočtových pravidlách v kontexte preklápania výdavkových limitov do navrhnutého rozpočtu. Výdavkové limity sú pritom podľa nášho názoru jedným z rozhodujúcich nástrojov pre zabezpečenie dlhodobej udržateľnosti verejných financií aj zdravého ekonomického rastu. Budúcoročný hospodársky rast krajiny môže pozitívne ovplyvňovať aj využívanie európskej finančnej pomoci, a to až v sume 2,5 mld. eur. Ide o prostriedky, ktorých efektivita čerpania môže významným spôsobom ovplyvňovať rast slovenskej ekonomiky nielen v roku ´24, ale aj v tých nadchádzajúcich rokoch. Bude to však podmienené nielen samotným čerpaním európskych fondov, ale aj ich efektívnou alokáciou a dosahovaním konkrétnych merateľných cieľov. Úrad vo svojom stanovisku, panie poslankyne, páni poslanci, upriamuje vašu pozornosť aj na dlhodobé neriešenie medzimodernizačného dlhu v rezorte životného prostredia, školstva, ale aj na ministerstve dopravy. Pri zdravotníctve môžeme vidieť pozitívny trend, že sa navyšuje rozpočet až na úroveň 8,9 mld., čo je približne o 10 % nárast oproti tomuto roku. Rast je z dvoch zdrojov, najmä ide o zvýšenie odvodov o jedno percento z vymeriavacieho základu a stanovením pevnej sumy platby za poistencov štátu, kde práve na to, že štát si neplnil svoje povinnosti za svojich poistencov, Najvyšší kontrolný úrad upozorňoval minimálne v ostatných troch rokoch vo svojich stanoviskách. Najvyššie investície sú plánované v rezorte obrany. Úrad už v minulosti identifikoval významné riziko spojené s nasadením taktických lietadiel F-16, za ktoré sme už zaplatili 70 % ceny, avšak stále nemáme dokončenú rekonštrukciu letiskovej základne Sliač. Rozhodnutie o oprave strategického letiska bolo pritom urobené už v roku 2018, pričom stavebné a bezpečnostné práce sú dnes vo výraznom časovom sklze a výsledná suma rekonštrukcie sa môže navýšiť o niekoľkonásobne vyššiu sumu, ako bola predpokladaná. NKÚ preto v tomto roku naplánoval a v súčasnosti realizuje prierezovú kontrolu na otázku modernizácie tohto letiska a jej výsledky budú známe začiatkom budúceho roka. Štát počíta v budúcom roku s nevyhnutnou konsolidáciou verejných financií, zároveň však ráta s navýšením počtu zamestnancov verejnej správy o viac ako 12-tisíc a vytvorením nového ministerstva. Táto skutočnosť otvára otázku, ako bude vláda konsolidovať financie bez toho, aby výraznejšie úspory neboli naviazané na znižovanie prevádzkových nákladov štátu. Vážené dámy, vážení páni, dovoľte, aby som v závere konštatoval, že podľa Najvyššieho kontrolného úradu pri príprave tohtoročného rozpočtu boli dodržané zákonné aj ústavné pravidlá, a preto tento rozpočet mohol byť predložený na rokovanie nielen výborov, ale aj pléna Národnej rady Slovenskej republiky. Dámy a páni, dovoľte, aby som vám z tohto miesta poželal nielen príjemné a vecné rokovanie, ale aj príjemné prežitie vianočných sviatkov. Ďakujem za pozornosť.